Vi bruger cookies til at huske dine indstillinger og give dig den bedst mulige oplevelse på sitet. Nyheder 112 Sport Livsstil TV Videnskab Sex Underholdning Dansk Folkeparti giver regeringen ultimatum om Togfonden
Skrevet af Administrator | 01.07.16 | 18:26
Støttepartiet Dansk Folkeparti giver endda regeringen et ultimatum, siger finansordfører René Christensen. Kom med på vognen og skriv Togfondens projekter ind i finansloven eller bliv stemt ned, er budskabet. - Det er et tilbud, der kommer her. Man kan kalde det et ultimatum, men det er også en gave.
Fredag eftermiddag er DF, Liberal Alliance, De Konservative, Socialdemokraterne, De Radikale, SF og Enhedslisten mødt i Finansministeriet til forhandlinger med ministeren. Claus Hjort Frederiksen får her fremlagt en plan, som indebærer, at alle projekter i Togfonden fastholdes. Projekterne skal ifølge aftalen gennemføres i to faser. DF's ultimatum er i forbindelse med projekterne i fase et. Projekterne i fase to er der ingen garantier for.
Også en omstridt bro over Vejle Fjord er med i fase to. Den er en forudsætning for, at den omdiskuterede timemodel kan blive til noget. Den skal sikre hurtigere tog fra Aalborg til Aarhus, fra Aarhus til Odense og fra Odense til København. DF er interesseret i, at især Billund-banen bliver til noget.
Venstre har valgt at stå uden for aftalen, og regeringspartiet har været skeptisk over for finansieringen, fordi faldende oliepriser har udhulet selve finansieringen. Olieprisen er gået markant ned, siden aftalen blev indgået. Det har betydet, at de 28,5 milliarder kroner, som partierne oprindeligt regnede med, er reduceret til 13,5 milliarder kroner.
Som noget nyt i aftalen er parterne enige om at fremrykke byggeriet af den nye Storstrømsbro med to år. Dermed vil projektet kunne begynde næste år og stå færdig i 2022. /ritzau/